b'\n_START_ARTICLE_\nAnica Zidar\n_START_SECTION_\n\xc5\xbdivljenje\n_START_PARAGRAPH_\nOd leta 1944 do 1955 je obiskovala klasi\xc4\x8dno gimnazijo v Novem mestu, nato je eno leto delala na po\xc5\xa1ti kot tajnica. Nekaj let je bila zaposlena v Dr\xc5\xbeavnem zavarovalnem zavodu v Novem mestu, nato pa \xc5\xa1e pri Telekomunikacijah v Mokronogu. Leta 1963 je naredila diferencialni izpit za u\xc4\x8diteljico razrednega pouka in do upokojitve u\xc4\x8dila na osnovni \xc5\xa1oli v Mokronogu.\n_START_SECTION_\nDelo\n_START_PARAGRAPH_\nV gimnaziji je sodelovala pri \xc5\xa1olskem glasilu Stezice. Velja za eno najbolj plodovitih pisateljic popularne kme\xc4\x8dke povesti, ki se dogaja na Dolenjskem. V Kme\xc4\x8dki knji\xc5\xbeni zbirki je izdala \xc5\xa1est povesti. Njihova naklada je bila za slovenske tr\xc5\xbene razmere visoka, tako sta npr. Sence na mavrici in Pridi k tolmunu iz\xc5\xa1li v 5000 izvodih, Pomladne vode in Za\xc4\x8dutila sem tvojo ljubezen pa v 4000 izvodih. Zadnja povest Zapoj, bela golobica je iz\xc5\xa1la pri Literarnem klubu upokojencev. _NEWLINE_Kratko prozo je objavljala v periodiki: v Dolenjskem listu, Kme\xc4\x8dkem glasu, Otroku in dru\xc5\xbeini, Rodni grudi, Slovenskem koledarju, Samorastni\xc5\xa1ki besedi ... zadnja leta pa predvsem v reviji Rast in v zborniku seniorjev V zavetju besede, ki ga izdaja revija Mentor. V samozalo\xc5\xbebi je izdala zbirko pravljic \xc5\xa0kratek Lapuhek in napisala tri radijske pravljice: Dober dan, ro\xc5\xbenata de\xc5\xbeela (1984), Drobtinica ima \xc5\xa1portni dan (1988) in Cesta milnatih mehur\xc4\x8dkov (1998). Predvajala jih je oddaja Lahko no\xc4\x8d, otroci prvega programa radia Slovenija. _NEWLINE_Sodelovala je pri sestavi berila za drugi razred osnovne \xc5\xa1ole Hi\xc5\xa1a, hi\xc5\xa1ka, hi\xc5\xa1kica (1991) (COBISS) in pri sestavi neumetnostnih besedil ter u\xc4\x8dnih listov za slovenski jezik od prvega do tretjega razreda.\n_START_SECTION_\nZna\xc4\x8dilnosti kme\xc4\x8dke povesti Anice Zidar\n_START_PARAGRAPH_\nPovesti dru\xc5\xbeijo lirizacijo in psihologiziranje z naturalisti\xc4\x8dnim oz. veristi\xc4\x8dnim ubesedovanjem (vulgarizmi, preklinjanje). Zna\xc4\x8dilna je zgodbena shemati\xc4\x8dnost. Glavna junakinja je mo\xc4\x8dna \xc5\xbeenska, ki je v svoji borbi za dedi\xc5\xa1\xc4\x8dino moralno problemati\xc4\x8dna, njena dejanja niso vedno prepri\xc4\x8dljivo motivirana. V skoraj vseh povestih \xc5\xbeensko zadene kap, kar je posledica preobremenitve. Mo\xc5\xa1ki imajo vsaj eno slabo lastnost in so le njeni spremljevalci, potrebni za nadaljevanje rodu. Pogosta je tudi zla oseba, ki nedol\xc5\xbeni onemogo\xc4\x8da, da bi pri\xc5\xa1la do cilja (najve\xc4\x8dkrat gre za motiv trpe\xc4\x8de \xc5\xbeene ali pa za motiv Pepelke in zlobne ma\xc4\x8dehe). V ospredju so vedno ljubezenski motivi, zlasti eroti\xc4\x8dna strast in pre\xc5\xa1u\xc5\xa1tvo, ki vplivajo na gospodarska razmerja. Pogosta sta \xc5\xa1e motiva alkoholizma in (va\xc5\xa1kega) opravljanja. Folklorni motivi sugerirajo kme\xc4\x8dko okolje. Pri tem je izpostavljena Dolenjska, avtori\xc4\x8dina rodna pokrajina. Kme\xc4\x8dka tematika je vedno povezana z motivi mestnega \xc5\xbeivljenja. Vklju\xc4\x8deni so (avto)biografski elementi, mdr. motiv u\xc4\x8diteljice in Mokri laz (Mokronog) kot dogajali\xc5\xa1\xc4\x8de. Mokrono\xc5\xbeani se v povestih prepoznajo, dvakrat so ji celo grozili s to\xc5\xbebo. Dogajajo se po drugi svetovni vojni, konci so spravljivi.\n_START_SECTION_\nSkupne poteze objav v periodiki\n_START_PARAGRAPH_\nBesedila, ki so dolga do 500 besed (npr. Ro\xc5\xbea z modrim cvetom, Ula, Da ne bi \xc5\xa1la pomlad mimo, Vinograd), temeljijo na folkornih motivih. Gre za kratke izseke iz \xc5\xbeivljenja kme\xc4\x8dkega \xc4\x8dloveka, ubesedene kot spomin. Besedila, ki so dolga od 1500 do 5000 besed (npr. Boncar, Med sunki vetra, Razpoka v kristalni vazi), sledijo shemi povesti v knji\xc5\xbenih izdajah, le da je struktura manj zapletena. Izpostavljen je problem izseljevanja slovenskega kmeta v tujino. Tudi te pripovedi imajo precej folklornega ali celo pravlji\xc4\x8dnega.'